Lis Isclo d’Or/La Coupo
# Lis Isclo d’Or/La Coupo

### II LA COUPO

Prouvençau, veici la coupo Que nous vèn di Catalan : À-de-rèng beguen en troupo Lou vin pur de noste plant !  Coupo santo  E versanto,  Vuejo à plen bord,  Vuejo abord  Lis estrambord  E l’enavans di fort !

D’un vièi pople fièr e libre Sian bessai la finicioun ; E, se toumbon li Felibre, Toumbara nosto nacioun.  Coupo santo  E versanto,  Vuejo à plen bord,  Vuejo abord  Lis estrambord  E l’enavans di fort !

D’uno raço que regreio Sian bessai li proumié gréu ; Sian bessai de la patrìo Li cepoun emai li priéu.  Coupo santo  E versanto,  Vuejo à plen bord,  Vuejo abord  Lis estrambord  E l’enavans di fort !

Vuejo-nous lis esperanço E li raive dóu jouvènt, Dóu passat la remembranço E la fe dins l’an que vèn.  Coupo santo  E versanto,  Vuejo à plen bord,  Vuejo abord  Lis estrambord  E l’enavans di fort !

Vuejo-nous la couneissènço Dóu Verai emai dóu Bèu, E lis àuti jouïssènço Que se trufon dóu toumbèu.  Coupo santo  E versanto,  Vuejo à plen bord,  Vuejo abord  Lis estrambord  E l’enavans di fort !

Vuejo-nous la Pouësio Pèr canta tout ço que viéu, Car es elo l’ambrousìo Que tremudo l’ome en diéu.  Coupo santo  E versanto,  Vuejo à plen bord,  Vuejo abord  Lis estrambord  E l’enavans di fort !

Pèr la glòri dóu terraire Vautre enfin que sias counsènt, Catalan, de liuen, o fraire, Coumunien tóutis ensèn !  Coupo santo  E versanto,  Vuejo à plen bord,  Vuejo abord  Lis estrambord  E l’enavans di fort !

Avoust, 1867.

